กระจายอำนาจในท้องถิ่นอย่างเท่าเทียม ท้องถิ่นมีรายได้ดูแลประชาชนในพื้นที่ได้ตรงตามความต้องการ
นายธนาธร จึงรุ่งเรืองกิจ ประธานคณะก้าวหน้า พร้อมด้วยนายปิยบุตร แสงกนกกุล และนางสาวพรรณิการ์ วานิช ผู้เสนอร่างรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ..) พ.ศ. .... ร่วมกับประชาชนผู้มีสิทธิเลือกตั้ง จำนวน 76,591 คน ในประเด็นการกระจายอำนาจสู่ท้องถิ่นนายธนาธร กล่าวว่า ร่างแก้ไขรัฐธรรมนูญฉบับนี้ มีสาระสำคัญในการจัดสรรภาษีให้เป็นธรรมระหว่างส่วนกลางกับท้องถิ่นร้อยละ 50 เพื่อให้ท้องถิ่นมีรายได้และมีอำนาจดูแลสาธารณประโยชน์ให้กับคนในพื้นที่เพื่อให้การบริหารงานมีประสิทธิภาพและตรงกับความต้องการของคนในพื้นที่มากที่สุด รวมทั้งเปิดโอกาสให้ท้องถิ่น พัฒนาพื้นที่ของตัวเองได้อย่างเต็มที่ ซึ่งถือเป็นการกระจายอำนาจอย่างแท้จริง อีกทั้งจัดทำประชามติยุบหน่วยงานส่วนภูมิภาค ไปรวมกับองค์กรปกครองส่วนท้องถิ่น ขอให้สมาชิกรัฐสภาสนับสนุนร่างแก้ไขรัฐธรรมนูญในวาระแรก ก่อนที่จะไปหารือกันต่อในชั้นกรรมาธิการเพื่อเป็นการคืนอำนาจให้กับท้องถิ่นอย่างไรก็ตาม หากร่างแก้ไขรัฐธรรมนูญฉบับนี้ไม่ผ่านความเห็นชอบในวาระแรก คณะก้าวหน้าและพรรคก้าวไกลจะเดินหน้าแนวนโยบายกระจายอำนาจไปสู่ท้องถิ่นนี้ต่อไป และจะใช้เป็นอีกหนึ่งนโยบายที่ใช้หาเสียงในการเลือกตั้งสมัยหน้าด้านนายปิยบุตร แสงกนกกุล ย้ำว่า การเสนอร่างกฎหมายนี้ได้รณรงค์มาตั้งแต่วันที่ 1 เมษายนที่ผ่านมา ได้รับการสนับสนุนจากองค์กรท้องถิ่นกว่า 7,000 แห่งทั่วประเทศ เพื่อปฏิรูปการกระจายอำนาจไปท้องถิ่นอย่างแท้จริง ทั้งนี้แม้ยังมีปัญหาทุจริตในท้องถิ่น แต่เชื่อว่าหากมีการตรวจสอบอย่างเข้มงวดมากขึ้นปัญหาก็จะเริ่มลดลงตามไป โดยเฉพาะการกำหนดให้มีสภาพลเมืองที่จะช่วยคัดกรองตรวจสอบการทำหน้าที่ขององค์กรท้องถิ่น